సినీ నటుడు సచిన్‌ చేతికి మాల్యా విల్లా
- రూ.73 కోట్లకు కొనుగోలు
ముంబయి: ప్రముఖ పారిశ్రామిక వేత్త లిక్కర్‌డాన్‌ విజరు మాల్యాకు చెందిన గోవాలోని విలాసవంతమైన విల్లా ఎట్టకేలకు అమ్ముడుపోయింది. సినీ నటుడు, పారిశ్రామికవేత్త సచిన్‌ జోషి దానిని రూ.73 కోట్లకు సొంతం చేసుకున్నారు. ఈ విల్లాను బ్యాంకులు ఇంతకుముందు మూడుసార్లు వేలానికి పెట్టినా నిరాశే ఎదురైంది. పలు బ్యాంకుల నుంచి దాదాపు రూ.9 వేల కోట్ల రుణాలను తీసుకున్న మాల్యా వాటిని తిరిగి చెల్లించకుండా విదేశాలకు పారిపోయిన విషయం తెలిసిందే. ఈ నేపథ్యంలో మాల్యాకు చెందిన కొన్ని ఆస్తులను బ్యాంకులు జప్తు చేశాయి. రుణ రికవరీలో భాగంగా గోవాలో ఉన్న మాల్యా విల్లాను వేలానికి పెట్టాయి. అరేబియా సముద్రానికి ఆనుకొని ఉన్న ఈ విల్లాలో సకల సౌకర్యాలున్నాయి. గోవా వెళ్లినప్పుడల్లా మాల్యా దీనిలో బస చేసేవారు. అయితే తొలిసారి రూ.85.29 కోట్లు, రెండోసారి రూ.81 కోట్లు, మూడోసారి రూ.73 కోట్ల కనీస ధరకు వేలానికి పెట్టినా దానిని కొనుగోలు చేసేందుకు ఎవ్వరూ ముందుకు రాలేదు. దీంతో సంప్రదింపుల ప్రక్రియ ద్వారా విల్లాను చివరి ధర(రూ.73 కోట్లు)కు సచిన్‌ జోషికి అమ్మేందుకు బ్యాంకులు అంగీకరించాయి. ఈ విషయాన్ని స్టేట్‌ బ్యాంక్‌ ఆఫ్‌ ఇండియా(ఎస్‌బిఐ) చైర్‌పర్సన్‌ అరుంధతీ భట్టాచార్య కూడా ధ్రువీకరించారు. ఈ విల్లాను బ్యాంకులు గతేడాది మేలో జప్తు చేశాయి. జేఎమ్‌జే గ్రూప్‌ ఆఫ్‌ కంపెనీస్‌కు వైస్‌ చైర్మెన్‌ హోదాలో సచిన్‌ జోషి వ్యాపారాలు నిర్వహిస్తున్నారు.
మీ స్నేహితులకు రికమెండ్ చెయ్యండి